29/01/2015 | Administración LocalMunicipal
Sada
Secretaría
Bases reguladoras da XI Mostra de Teatro Concello de Sada. Premios Lugrís Freire

ANUNCIO Esta Alcaldía aprobou, mediante o Decreto 49/2015, do 20 de xaneiro, as seguintes bases e convocatoria: BASES REGULADORAS DA XI MOSTRA DE TEATRO CONCELLO DE SADA. PREMIOS LUGRÍS FREIRE: ARTIGO 1.–OBXECTO. A Mostra de Teatro do Concello de Sada pretende fomentar a cultura en xeral e as artes escénicas en particular. Pretende ser unha cita anual na que teñan cabida os traballos presentados por compañías de teatro amador, e servir así de impulso favorecedor da participación popular na cultura e o impulso do teatro como medio de enriquecemento cultural dos veciños e veciñas. Con este certame inténtase achegar máis o Teatro á poboación de Sada, ofrecendo unha visión do panorama do teatro amador que se fai non só dende Galicia, senón que, na medida en que se apunten e saian seleccionadas, tamén se programarán obras de compañías doutras comunidades autónomas. A Mostra pretende estimular e fomentar a participación cidadá activa, canalizada a través da actividade da Escola Municipal de Teatro de Sada. Ademais, a Compañía Municipal de Teatro do Concello de Sada atopa nesta Mostra o lugar ideal no que facer a estrea das súas obras, e é un escaparate axeitado para os demais grupos de teatro afeccionado da localidade. En base ao dito as presentes bases regulan os premios e axudas para os participantes na XI Mostra de Teatro afeccionado de Sada. ARTIGO 2.–PARTICIPANTES.1.1. Poderán concursar todos os grupos afeccionados que teñan interese e que acepten as condicións que veñen explicadas nas Bases desta edición. Cada compañía presentará a concurso o número de obras que desexe, das cales só poderá ser seleccionada unha.1.2. As obras poderán ser representadas en calquera idioma, sendo necesaria a aprobación do comité organizador en caso de que se pretenda representar a obra seleccionada nun idioma diferente ó presentado na gravación en DVD.1.3. Poderán participar as compañías interesadas, independentemente da súa procedencia ou da súa participación en edicións previas desta Mostra. Non se aceptarán a concurso obras xa escollidas e representadas en edicións anteriores deste certame.1.4. Será por conta dos grupos participantes a autorización do autor da obra. Os dereitos de representación das obras presentadas correrán a cargo do Concello de Sada, como organizador da Mostra. ARTIGO 3.–PRESENTACIÓN DE SOLICITUDES DE INSCRICIÓN.3.1. A inscrición das obras presentadas ó certame será realizada por representante autorizado/a da compañía. A inscrición farase mediante escrito (axúntase modelo en anexo) no que deberá constar: • Título do espectáculo/autor. • Sinopse. • Duración. • Reparto. • Características técnicas (medidas da escenografía, plano de luces, etc.3.2. No modelo de inscrición deberán sinalarse, tamén, seguintes datos da compañía ou grupo: • Nome e apelidos. • Dirección. • Teléfonos. • Correo electrónico. • Domicilio fiscal da compañía ou grupo. • Declaración responsable de que a compañía ou grupo non está incursa en ningunha das causas de exclusión previstas no artigo 13 da Lei Xeral de Subvencións.3.3. Será imprescindible presentar, xunto coa inscrición, un vídeo do espectáculo completo, en formato DVD. O DVD utilizarase para as tarefas do comité de selección, aceptando os grupos ou compañías que poida ser visualizado polos membros deste comité e por cantos asesores sexan requiridos por eles. Salvo petición en contra, o material visual aportado nesta fase de selección arquivarase para o seu posible uso ou visualización dentro das actividades formativas da Escola Municipal de Teatro de Sada.3.4. Poderase substituír a presentación do DVD en formato físico por un enlace web, con calidade de imaxe e son suficientes. Este enlace deberá permitir a visualización da obra completa, ou, polo menos, a maior parte desta. Non será suficiente co envío de “avances/trailers” de presentación da obra.3.5. Xunto coa inscrición deberase presentar toda a documentación posible sobre o grupo ou compañía: • Historia da Compañía ou Grupo. • Críticas de prensa. • Certames ós que concorreu. • Fotografía/s en cor do espectáculo. • Plano de luces e necesidades técnicas. • Cartel da obra e programa de man 3.6. É obrigatorio presentar os datos pedidos en todos os apartados anteriores. Ademais, para poder facer efectivo o ingreso das dietas en concepto de quilometraxes, as compañías finalmente seleccionadas para participar na XI Mostra deberán aportar á organización un xustificante bancario do número de conta do que sexan titulares, e no cal desexen recibir o importe correspondente por este concepto, como se establece no ARTIGO 9. A non ser que se indique outra cousa, tamén será ingresado nesa conta o importe dos premios que poida chegar a gañar a compañía, conforme ó descrito no ARTIGO 8.3.7. A inscrición das obras poderá presentarse en persoa no Rexistro do Ilmo. Concello de Sada. Tamén se poderán presentar no rexistro de calquera órgano administrativo pertencente á Administración Xeral do Estado, no de calquera Administración da Comunidade Autónoma, ou nas oficinas de Correos. Nestes últimos casos, deberán ser logo enviados por correo postal, dirixidos a: XI MOSTRA DE TEATRO AFECCIONADO. CONCELLO DE SADA. Ilmo. Concello de Sada. Avenida da Mariña, n.º 25. CP 15160 Sada, A Coruña. (O horario do Rexistro é de luns a venres, de 9.00 a 14.00 horas, e os sábados de 9.00 a 13.00 horas). 3.8. A inscrición das obras poderá realizarse mediante correo electrónico, enviando os modelos de inscrición debidamente cumprimentados, aportando a documentación requirida nos ARTIGOS 3 e 4. A conta habilitada para recibir inscricións por esta vía é: marcos. martinez@sada. dicoruna. es. ARTIGO 4.–PRAZO DE INSCRICIÓN. O prazo límite de inscrición e entrega da documentación conclúe o 16 de febreiro de 2015. ARTIGO 5.–SELECCIÓN.5.1. A selección das obras será realizada por unha Comisión formada por membros da Concellería de Benestar Social, Cultura, Educación e Deporte do Concello de Sada, persoal docente e participantes da Cía. Municipal e da Escola Municipal de Teatro de Sada.5.2. A Comisión de Selección realizará unha lista de 5 espectáculos. Estes formarán o cartel da “XI MOSTRA DE TEATRO AFECCIONADO, CONCELLO DE SADA. PREMIOS LUGRÍS FREIRE”. 5.3. A selección realizarase en base a criterios artísticos de posta en escena e calidade interprertativa.5.4. A organización resérvase o dereito de incluír ata un máximo de dous espectáculos realizados por grupos de teatro locais de forma directa no certame. ARTIGO 6.–XURADO. A organización proporá un xurado que será designado pola Alcaldía do Concello de Sada. Este xurado non terá por qué ser o encargado da selección das obras presentadas. Poderá estar formado por profesionais e persoas relevantes ou implicadas no mundo do Teatro e por representantes do Concello de Sada. ARTIGO 7.–PREMIOS. Establécense os seguintes premios: 7.1. Outorgarase un premio de 400 € ó mellor espectáculo para o xurado en base a criterios artísticos de calidade do texto escollido/creado, posta en escena, calidade das actuacións, escenografía, vestiario, Uso do espacio escénico, iluminación e son.7.2. Un premio de 400 € ó mellor espectáculo para o público, mediante a puntuación media acadada na votación directa tras cada función.3.3. Haberá un premio do xurado de 200 € á mellor actriz. Valorarase a expresión corporal, a proxección da voz e a dicción, o traballo de construcción das personaxes, a coherencia da emoción que motiva a acción dos actores/actrices ó servicio das necesidades da historia que conta a obra.3.4. Outro premio do xurado de 200 € ao mellor actor en base aos mesmos criterios. NOTAS: • Os premios á mellor actriz/actor serán entregados á propia actriz/actor. Os/as premiados/as nesta categoría deberán aportar a fotocopia do seu D. N. I., un xustificante do número de conta bancaria onde queiran recibir o importe do premio e declaración responsable de non estar incursos en ninugunha das causas de exclusión previstas no artigo 13 da Lei Xeral de Subvencións. • Os receptores de premios que sexan persoas físicas (non asociacións legalmente constituídas) poderán ser obxecto das retencións dispostas pola Facenda Pública. • Os grupos seleccionados con domicilio social en Sada non poderán participar nos premios outorgados polo público. ARTIGO 8.–DIETAS. O Concello de Sada aboará as seguintes cantidades para os grupos de teatro seleccionados, tanto para a fase competitiva da Mostra como para a participación como invitado na Gala de Clausura, en concepto de dietas e quilometraxe, outorgadas en función dos seguintes criterios: • 200 € + 0,25 €/km para os grupos seleccionados. As distancias serán tomadas dende o domicilio fiscal. A Casa da Cultura “Pintor Lloréns”, sita na Avda. do Porto, s/n, será considerada, a efectos de establecer as distancias, como “km 0”. NOTA.–Haberá un máximo de crédito de 1500 € adicados ós conceptos de dietas. En caso de que cos criterios anteriores fose superado este límite, repartiranse os 1200 € de “asignación directa” establecidos, e os 300€ restantes serán prorrateados proporcionalmente polo tramo de km. de cada compañía. A Casa da Cultura “Pintor Lloréns” sita na Avda. do Porto, s/n, será considerada, a efectos de establecer as distancias, como “km 0”. ARTIGO 9.–MEDIOS TÉCNICOS. O Concello de Sada porá a disposición dos grupos seleccionados o material de iluminación e son que se detalla a continuación: • Truss eléctricos con 4 varas (1 para focos frontais con 12 circuítos, 1 cenital con 6 circuítos, unha contra de 6 circuítos e unha contra de 12 circuítos). • FOCOS: 2 recortes Strong; 14 pc Strong e Nota (1000 Kw e 1200 Kw); 4 PAR (lente n.º 5). • 2 módulos de dimmer Samson de 12 canais dobres cada un. • 1 Mesa de luces ETC 1296 de 48 canais. • Mesa de son de 8 canais. • Reproductor de CD “Samson” e DVD “TASCAM”. • Amplificador e equipo de P. A. con 2 caixas de 500W, ampliables a 4 en caso necesario. • Caixa negra (sen telón de boca de escena). • Cada compañía deberá traer os filtros necesarios para a iluminación da súa obra. A organización ofrécese a coordinar cos grupos seleccionados a solución de calquera necesidade extra. En ningún caso realizaranse representacións con voz amplificada por microfonía (salvo efectos puntuais). ARTIGO 10.–REPRESENTACIÓNS.10.1. Realizaranse todas as representacións no Auditorio da Casa da Cultura Pintor Lloréns.10.2. As labouras de carga e descarga, así como a montaxe e desmontaxe de decorados e escenografía, serán realizadas por persoal da compañía ou grupo. ARTIGO 11.–DATAS. As funcións de presentación das obras seleccionadas na XI Mostra de Teatro do Concello de Sada. Premios Pintor Lloréns, terán lugar dende o sábado 14 de marzo ata o domingo 29 de marzo de 2015, sendo o día 29 o da realización da Gala de Clausura e entrega de premios da XI Mostra. Sempre que sexa posible, a gala pechará coa estrea da última obra da Compañía Municipal de Teatro do Concello de Sada, ou ben doutra compañía invitada en caso de que o primeiro suposto non sexa posible. ARTIGO 12.–CONFORMIDADE. Todos os participantes, polo mero feito de selo, aceptan as presentes bases na súa totalidade. ARTIGO 13.–ÓRGANO COMPETENTE. O organo competente para a ordenación, instrucción e resolución do procedemento derivado das presentes bases será a Alcaldía. Para que conste, asino as presentes Bases Reguladoras en Sada, 20 de xaneiro de 2015. O alcalde Asdo.: Ernesto Anido Varela ANEXO I FICHA DE INSCRIPCIÓN DE COMPAÑÍAS TEATRAIS Os seguintes datos deberán ser cubertos pola persoa que exerza como representante da compañía/grupo teatral, ou polo director/a da obra a representar: Ademáis destes datos, é necesario enviar unha copia en DVD dunha gravación da obra que se presenta a concurso. Tamén é posible enviar un arquivo de vídeo por correo electrónico ou axuntar un enlace para que poida ser visualizado polo comité de selección. De non ser posible enviar a gravación antes de que remate o prazo de inscrición, deberá ser comunicado á organización. É interesante axuntar, a ser posible, datos complementarios como: • Unha breve historia da compañía ou grupo. • Algunhas críticas de prensa doutras actuacións. • Listado de certames ós que concorreu a obra presentada. • Fotografía en cor do espectáculo. Todo o anterior poderá ser utilizado para a difusión da Mostra en xeral, e das obras seleccionadas en particular. ANEXO II A compañía poderá inscribir unha ou máis obras. Os datos necesarios neste apartado son os seguintes: DATAS DE PREFERENCIA (14-15-21-22-28 Marzo): 1.ª Data: 2.ª Data: 3.ª Data: ALGUNHA DATA NON DISPOÑIBLE? ___________ NOTA.–Lembrade que, de ser seleccionada a vosa obra, deberedes enviarnos copia do C. I. F. da compañía/asociación, así como un certificado de conta bancaria para facer os ingresos correspondentes.